**ΠΡΟΚΗΡΥΞΗ ΥΠΟΤΡΟΦΙΩΝ**

Το Κληροδότημα «Σπυρίδωνος Φ. Αντύπα Υπέρ της Κεφαλληνίας» σύμφωνα με την βούληση του Ευεργέτη, τις διατάξεις του Ν. 4182/2013, άρθρο 56 και του Ν. 2039/39 κανονιστικό διάταγμα 18/23-8-1941 άρθρα 4,5,6 και 33, καθώς και με τα οριζόμενα στον Οργανισμό του Κληροδοτήματος (άρθρο 2 § στ), όπως δημοσιεύθηκε με το Π.Δ. - Φ.Ε.Κ. 815/1994) ανακοινώνει τη χορήγηση πέντε (5) υποτροφιών σε Κεφαλλονίτες επιστήμονες για μεταπτυχιακές σπουδές κατά το ακαδημαϊκό έτος 2023-2024 ως εξής :

Δύο **(2)** υποτροφίες **εξωτερικού** επιπέδου 7 (**Μεταπτυχιακό Δίπλωμα Ειδίκευσης ή αλλιώς Master -** MSc**)** ή επιπέδου 8 (Διδακτορικού Διπλώματος – PhD) και

Τρεις **(3)** υποτροφίες **εσωτερικού** επιπέδου 7 (**Μεταπτυχιακό Δίπλωμα Ειδίκευσης ή αλλιώς Master)** ή επιπέδου 8 (Διδακτορικού Διπλώματος).

Για κάθε υποτροφία εσωτερικού χορηγείται ποσό 2.500€ και για κάθε υποτροφία εξωτερικού 5.000€.

Από τις παραπάνω πέντε (5) υποτροφίες, η μία (1) θα χορηγείται σε υποψήφιο καταγόμενο από τη Δημοτική Κοινότητα Πυλάρου, τόπο καταγωγής του Ευεργέτη Σπυρ. Φ. Αντύπα, εφόσον εκδηλωθεί σχετικό ενδιαφέρον

Διευκρινίζεται ότι οι υποτροφίες αυτές χορηγούνται μόνο για σπουδές πλήρους παρακολούθησης και συνεπώς αιτήσεις για σπουδές μερικής παρακολούθησης ή από απόσταση δεν γίνονται δεκτές.

Η υποβολή αίτησης για παροχή υποτροφίας συνεπάγεται ανεπιφύλακτη αποδοχή όλων εκείνων που ορίζονται στην παρούσα προκήρυξη.

### ΧΡΟΝΙΚΗ ΔΙΑΡΚΕΙΑ

**1.** Η κάθε υποτροφία χορηγείται για ένα (1) έτος.

**2.** H δυνατότητα ανανέωσης της υποτροφίας εξαρτάται από την οικονομική κατάσταση του Κληροδοτήματος και θα παρέχεται για ένα (1) ακόμη έτος, ύστερα από αίτηση των ενδιαφερομένων, κατ’ έτος, συνοδευόμενη από επίσημα πιστοποιητικά προόδου και επίδοσής τους.

Η επιχορήγηση δεν θα υπερβαίνει τα δύο (2) έτη για την λήψη **Μεταπτυχιακού Διπλώματος Ειδίκευσης ή αλλιώς Master –** MSc και τα τρία (3) έτη για την λήψη Διδακτορικού Διπλώματος – PhD.

### ΠΡΟΫΠΟΘΕΣΕΙΣ

Οι υποψήφιοι πρέπει:

**1.** Να κατάγονται από την Κεφαλονιά και να είναι γραμμένοι στο Δημοτολόγιο Δήμου Κεφαλονιάς οι ίδιοι ή τουλάχιστον ο ένας από τους γονείς τους.

**2.** Να έχουν αποφοιτήσει από Ελληνικό Ανώτατο Εκπαιδευτικό Ίδρυμα Επιπέδου 6

(Α.Ε.Ι. Πανεπιστημιακού ή Τεχνολογικού Τομέα) ή από ισότιμο εξωτερικού με αντίστοιχο τίτλο αναγνωρισμένο από το Δ.Ο.Α.Τ.Α.Π.

**3**.Σε περίπτωση άρρενος υποψηφίου, να έχει εκπληρώσει τις στρατιωτικές του υποχρεώσεις ή να έχει απαλλαγεί από αυτές νόμιμα ή να έχει πάρει αναβολή στράτευσης για την προβλεπόμενη διάρκεια των σπουδών του.

**4.** Να μην είναι δικαιούχοι άλλης υποτροφίας για τον τίτλο των μεταπτυχιακών σπουδών, για τον οποίον υποβάλλουν αίτηση.

### ΔΙΚΑΙΟΛΟΓΗΤΙΚΑ

Οι υποψήφιοι πρέπει να υποβάλουν **σε μία αποστολή το σύνολο** των παρακάτω δικαιολογητικών:

**1)**Αίτηση των ενδιαφερόμενων προς την Διαχειριστική Επιτροπή του Κληροδοτήματος «Σπυρίδωνος Φ. Αντύπα Υπέρ της Κεφαλληνίας», με τα πλήρη στοιχεία επικοινωνίας (όνομα, ταχ. διεύθυνση, τηλέφωνο, e-mail), με την οποία θα δηλώνουν ταυτόχρονα τους λόγους για τους οποίους επέλεξαν το συγκεκριμένο μεταπτυχιακό πρόγραμμα, καθώς και το πώς η επιλογή αυτή συνδέεται με τα μελλοντικά τους σχέδια και επιδιώξεις.

**2)** Φωτοτυπία αστυνομικής ταυτότητας (δύο όψεις).

**3)** Πιστοποιητικό Δήμου Κεφαλονιάς, με το οποίο θα βεβαιώνεται η από Κεφαλονιά καταγωγή των ιδίων ή τουλάχιστον του ενός από τους γονείς τους.

**4)** Πιστοποιητικό Στρατολογικού Γραφείου (προκειμένου για άρρενα υποψήφιο), όπου θα φαίνεται η εκπλήρωση των στρατιωτικών του υποχρεώσεων ή η νόμιμη απαλλαγή του ή αναβολή στράτευσης για την προβλεπόμενη διάρκεια των σπουδών του. Εάν ο υποψήφιος είναι στρατευμένος, βεβαίωση Στρατολογικού Γραφείου από την οποία να προκύπτει ότι αυτός θα έχει απολυθεί πριν από το χρόνο έναρξης των μεταπτυχιακών του σπουδών του.

**5)** Σύντομο Βιογραφικό σημείωμα.

**6)** Νόμιμα επικυρωμένες φωτοτυπίες των τίτλων σπουδών τους. Αν πρόκειται για πτυχίο Α.Ε.Ι. Πανεπιστημιακού ή Τεχνολογικού τομέα, να συνοδεύεται με νόμιμα επικυρωμένο πιστοποιητικό αναλυτικής βαθμολογίας όλων των ετών, όπου θα αναγράφεται ο τελικός μέσος όρος βαθμολογίας. Αν πρόκειται για τίτλο Master, DEA κλπ. ή άλλου μεταπτυχιακού διπλώματος, να φαίνεται ο βαθμός ή η διάκριση. Αν πρόκειται για τίτλο εξωτερικού, απαιτείται να προσκομιστεί επίσημη μετάφραση του Υπουργείου Εξωτερικών.

**7)**Φωτοτυπίες εκκαθαριστικών σημειωμάτων ετών 2021 και 2022 για τα εισοδήματα των ίδιων και των γονέων τους καθώς επίσης και της /του συζύγου (εάν είναι έγγαμοι ή έχει συναφθεί Σύμφωνο Συμβίωσης). Σε περίπτωση που οι υποψήφιοι είναι άγαμοι και άνεργοι θα υποβάλλουν φωτοτυπίες δικών τους εκκαθαριστικών σημειωμάτων και των γονέων τους. Σε περίπτωση που προσκομιστούν εκκαθαριστικά σημειώματα σε ξένη γλώσσα, αυτά θα συνοδεύονται από μετάφραση ιδιωτών μεταφραστών που περιλαμβάνονται στο Μητρώο Μεταφραστών του Υπουργείου Εξωτερικών.

**8)** Βεβαίωση εγγραφής ή αποδοχής τους από το Α.Ε.Ι. που θα φοιτήσουν, στην οποία θα αναφέρονται το αντικείμενο και το επίπεδο σπουδών, η συνολική διάρκεια των σπουδών, το ετήσιο κόστος σπουδών, ο χρόνος έναρξης αυτών και ο προβλεπόμενος χρόνος αποπεράτωσής τους.

**9)** Δύο συστατικές επιστολές καθηγητών Α.Ε.Ι. ή επιστημόνων Ερευνητικών Κέντρων που γνωρίζουν την επιστημονική εξέλιξη των υποψηφίων, με τις οποίες θα πιστοποιείται η επιστημονική τους συγκρότηση και κατάρτιση. Οι επιστολές θα απευθύνονται στο Κληροδότημά μας, θα αποστέλλονται εμπρόθεσμα με e-mail υπογεγραμμένες και σκαναρισμένες σε μορφή PDF και θα φέρουν τα πλήρη στοιχεία επικοινωνίας (όνομα, τηλέφωνο, e-mail) των καθηγητών του Τμήματος, στο οποίο οι υποψήφιοι ολοκλήρωσαν τις προπτυχιακές τους σπουδές. Σε περίπτωση υποβολής ξενόγλωσσων συστατικών επιστολών, αυτές θα συνοδεύονται από μετάφραση ιδιωτών μεταφραστών που περιλαμβάνονται στο Μητρώο Μεταφραστών του Υπουργείου Εξωτερικών. Οι υποψήφιοι οφείλουν να έχουν ενημερώσει τους δύο καθηγητές ότι το Ίδρυμα πιθανόν να επικοινωνήσει μαζί τους σχετικά με την ακαδημαϊκή τους πορεία.

**10)** Ηλεκτρονική υπεύθυνη δήλωση σε έντυπο του Ν.1599/86, με το γνήσιο της υπογραφής, με την οποία οι υποψήφιοι θα δηλώνουν ότι δεν έλαβαν ή δεν λαμβάνουν υποτροφία για τις συγκεκριμένες μεταπτυχιακές σπουδές από άλλη κληρονομία, κληροδοσία, δωρεά, το Ι.Κ.Υ. ή από άλλη πηγή και ότι από την στιγμή που θα αποδεχθούν άλλη υποτροφία μέσα στο ίδιο χρονικό διάστημα, που καλύπτει η υποτροφία του «Κληροδοτήματος Σπυρ. Φ. Αντύπα Υπέρ της Κεφαλληνίας», θα παραιτηθούν από την τελευταία.

Σημείωση: Εάν η υποτροφία διακοπεί υπαιτιότητα των υποτρόφων, οι υπότροφοι υποχρεούνται να το δηλώσουν εγγράφως επίσης με ηλεκτρονική υπεύθυνη δήλωση, να επιστρέψουν το ποσό της υποτροφίας, που έχει λάβουν τότε. Η υποτροφία διακόπτεται εάν, για οποιονδήποτε λόγο, επέλθει μείωση των ετησίων εσόδων του Κληροδοτήματος. Στην περίπτωση αυτή ουδέν δικαίωμα γεννάται υπέρ των υποτρόφων υπέρ των οποίων διακόπηκε η υποτροφία.

### ΠΡΟΘΕΣΜΙΑ

Τελευταία ημέρα υποβολής - αποστολής των αιτήσεων με όλα τα προβλεπόμενα στην παρούσα προκήρυξη δικαιολογητικά, ορίζεται η Παρασκευή 21-7-2023 και ώρα 23:59.

Οι αιτήσεις με όλα τα δικαιολογητικά υποβάλλονται από τους ίδιους τους ενδιαφερομένους υποψηφίους ή από νόμιμα εξουσιοδοτημένο εκπρόσωπό τους **ηλεκτρονικά** σε ειδική φόρμα που θα ανακοινωθεί στην ιστοσελίδα του Κληροδοτήματος: [www.klirvaglianos.gr](http://www.klirvaglianos.gr)

### ΕΠΙΛΟΓΗ

**1. Κριτήρια Επιλογής**

Τα κριτήρια επιλογής των υποψηφίων για την χορήγηση των υποτροφιών, είναι τα ακόλουθα:

α) Βαθμός πτυχίου Α.Ε.Ι. (Πανεπιστημιακού ή Τεχνολογικού τομέα)

Προτάσσονται οι υποψήφιοι, με το μεγαλύτερο βαθμό πτυχίου, ο οποίος δεν θα πρέπει να είναι χαμηλότερος του επτά (7,00). Εξαιρείται του κριτηρίου αυτού ο/η υποψήφιος/α που κατάγεται από την δημοτική Ενότητα Πυλαρέων. Σε περίπτωση υποβολής αίτησης πλέον του ενός υποψηφίου από την ανωτέρω Δημοτική Ενότητα, θα λαμβάνεται υπόψη ο μεγαλύτερος βαθμός πτυχίου

β) Εισόδημα

Στις περιπτώσεις ισοβαθμίας θα συνεκτιμηθούν τα κοινωνικά – οικονομικά κριτήρια με το χαμηλότερο οικογενειακό εισόδημα, στο οποίο προστίθεται το εισόδημα των ιδίων (αν υπάρχει). Σε κάθε περίπτωση το συνολικό δηλωθέν εισόδημα δεν θα πρέπει να είναι υψηλότερο των 35.000€ ετησίως.

γ) Θέμα μεταπτυχιακής εργασίας

Στις περιπτώσεις ισοβαθμίας προτάσσονται οι υποψήφιοι, των οποίων το θέμα της

μεταπτυχιακής εργασίας ή διδακτορικής διατριβής, αναφέρεται στην ιστορία, το φυσικό ή πολιτιστικό πλούτο ή το περιβάλλον της Κεφαλονιάς.

δ) Οι υποψήφιοι δεν πρέπει να έχουν βαθμό συγγένειας με μέλη της Διαχειριστικής Επιτροπής του Κληροδοτήματος σύμφωνα με τις διατάξεις του Ν. 4182/2013 (άρθρο 58)

ε) Οι υποψήφιοι που έχουν μόνιμη κατοικία στην Κεφαλονιά αποκλείονται της υποτροφίας, σε περίπτωση που επιλέγονται ως μεταπτυχιακοί φοιτητές ή Υποψήφιοι Διδάκτορες στα τμήματα του Ιονίου Πανεπιστημίου που εδρεύουν στο Αργοστόλι.

Η Διαχειριστική Επιτροπή του Κληροδοτήματος πριν από την τελική της απόφαση, μπορεί να καλέσει τους υποψηφίους στα γραφεία της για προφορική συνέντευξη.

**2. Διαδικασία επιλογής**

Μετά τη λήξη της προθεσμίας υποβολής των αιτήσεων των υποψηφίων και μέσα στον Ιούνιο του 2023, η Διαχειριστική Επιτροπή του Κληροδοτήματος συνεδριάζει για την επιλογή των υποτρόφων ακαδ. έτους 2023-2024, τηρώντας την ακόλουθη διαδικασία:

1. Εξαιρεί αιτιολογημένα από τη διαδικασία επιλογής όσους από τους υποψήφιους δεν έχουν υποβάλει εμπρόθεσμα τις αιτήσεις τους ή δεν πληρούν τις προϋποθέσεις της Προκήρυξης ή δεν έχουν προσκομίσει τα προβλεπόμενα από αυτήν δικαιολογητικά.

2. Καταρτίζει έναν Πίνακα υποψηφίων καταγομένων από την Πύλαρο για μία (1) υποτροφία.

3. Μετά την επιλογή του παραπάνω δικαιούχου – αν υπάρξει σχετικό ενδιαφέρον - οι λοιποί υποψήφιοι κατατάσσονται αλφαβητικά σε ένα τελικό πίνακα επιλογής, με βάση τα παραπάνω προαναφερόμενα κριτήρια.

### ΔΙΚΑΙΩΜΑΤΑ, ΥΠΟΧΡΕΩΣΕΙΣ

Οι νέοι υπότροφοι υπογράφουν στα γραφεία του Κληροδοτήματος σύμβαση με τη Δ.Ε. σύμφωνα με την οποία:

1. Αποδέχονται το ποσό της υποτροφίας να τους καταβάλλεται σε δέκα μηνιαίες δόσεις. Οι δόσεις θα αρχίσουν να καταβάλλονται, μετά την έγκριση της επιλογής τους από την Αποκεντρωμένη Διοίκηση Πελοποννήσου – Δυτικής Ελλάδας και Ιονίου. Τα χρήματα θα κατατίθενται σε λογαριασμό, στο όνομά τους, σε μια από τις λειτουργούσες στο Αργοστόλι Τράπεζες, την οποία θα γνωστοποιήσουν κατά την υπογραφή της σύμβασης.

2. Δηλώνουν ότι για ενδεχόμενη ανανέωση της υποτροφίας τους θα συμμορφώνονται με τους όρους της Προκήρυξης.

3. Συμφωνούν να γίνουν μέλη του Συλλόγου Υποτρόφων του Κληροδοτήματος, όταν αυτός ιδρυθεί.

4. Δεσμεύονται να κάνουν μνεία της υποτροφίας που τους χορηγήθηκε από το

Κληροδότημα στις επιστημονικές εργασίες τους και σχετικές δημοσιεύσεις, κατά το διάστημα ισχύος της υποτροφίας αυτής, με κοινοποίηση στο Κληροδότημα, προκειμένου να διαπιστώνεται η ανωτέρω δέσμευση.

5. Υποχρεώνονται να προσκομίσουν στο Κληροδότημα επίσημο αντίγραφο του

Προδιδακτορικού ή διδακτορικού τους τίτλου, μετά την αποπεράτωση των σπουδών τους.

6. Υποχρεώνονται να καταθέσουν στο Κληροδότημα αντίγραφο της μεταπτυχιακής τους εργασίας σε έντυπη ή ηλεκτρονική μορφή, προκειμένου το Ίδρυμα να έχει τη δυνατότητα δημοσίευσής της.

Πληροφορίες παρέχονται καθημερινά στο γραφείο του Κληροδοτήματος (οδός Κεφαλλήνων 5, Αργοστόλι 28100, Κεφαλονιά) τηλ.:26710-22524, e-mail:contact@klirvaglianos.gr και στην ιστοσελίδα του: [www.klirvaglianos.gr](http://www.klirvaglianos.gr)